Il Grischun e Son Gagl tegnan ensemen sin il sectur da sanitad

Il Grischun vul collavurar a moda pli intensiva cun il chantun Son Gagl sin il sectur da la promoziun da la sanadad e da la prevenziun. Il center per prevenziun e promoziun da la sanadad (CEPRE) a Son Gagl vegn ad avrir in nov post exteriur en ils locals dal post per la prevenziun cunter la toxicomania a Cuira.

Sin il sectur da la prevenziun cunter la toxicomania en il Grischun hai dà in vid, perquai che l'uniun purtadra dal post spezialisà correspundent è sa schliada. Per quest motiv han ins examinà differents models. La collavuraziun cun il CEPRE a Son Gagl è s'imponida sco meglra soluziun. Il CEPRE ch'è affilià al departament da sanitad da Son Gagl dispona d'experientschas da plirs onns ed ha in know-how fitg fundà. El mussa er la flexibilitad necessaria per entrar en ils basegns dal chantun Grischun. Cun questa soluziun cunvegnenta pon ins profitar d'ina instituziun ch'è gia francada. En il fratemp è vegnida elavurada ina cunvegna da prestaziuns per ina fasa da project da trais onns (2001 tochen la fin 2003) tranter ils dus chantuns. Il CEPRE vegn ad avrir ultra dals posts a Wil ed Altstätten in nov post a Cuira ed endrizzar quel en las localitads dal post da prevenziun cunter la toxicomania a Cuira. Il post a Cuira vegn ad avair in grad d'occupaziun da var 200 pertschient. L'entschatta da la gestiun vegn ad avair lieu la primavaira 2001. Ils collavuraturs vegnan suttamess a la direcziun dal CEPRE a Son Gagl. Ultra da las incumbensas centralas da la prevenziun cunter la toxicomania duai vegnir surdada al CEPRE ina incarica pli vasta per la promoziun da la sanadad e la prevenziun en ils secturs famiglia, scola e sanadad, sco er stil da viver e sanadad.

Durant ils davos onns ha gì lieu ina midada da paradigma da l'orientaziun tenor la malsogna vers l'orientaziun tenor la sanadad. D'ina politica da sanitad che s'orientescha dapli tenor la promoziun e la prevenziun spetgan ins ina qualitad da vita pli gronda, ina distgargia finanziala da la communitad e da l'assicuranza da malsauns sco er ina sminuziun dals custs da l'economia publica che vegnan chaschunads pervia da malsognas. La regenza approva la cunvegna davart la collavuraziun dals chantuns Grischun e Son Gagl en il sectur da la prevenziun e da la promoziun da la sanadad cun la resalva ch'il cussegl grond approvia in credit d'impegn dad 1.2 milliuns francs per la fasa da project da trais onns.

Il Grischun duai obtegnair ina nova marca

Il Grischun, il chantun da vacanzas da la Svizra. Questa marca che vegn duvrada dapi var 20 onns duai vegnir substituida cun ina nova marca. Tant il program da la regenza 2001 fin 2004 sco er il concept directiv per l'economia dal chantun Grischun pretendan ina marca ferma per il Grischun. Quella marca duai cumpigliar differents secturs da prestaziun sco il turissem, l'economia, ils transports, ils products e las prestaziuns da servetsch. Da la noziun geografica Grischun duai vegnir deducida ina marca cun valurs correspundentas. La marca stuess preschentar las valurs centralas natira, cultura e bainstar uschia ch'ella na pudess betg mo vegnir duvrada per il turissem, mabain er per autras branschas en il Grischun. L'effect duai irradiar per finir lunsch suror ils cunfins da la Svizra. L'idea da dar ina marca al Grischun è naschida durant in workshop pertutgant il concept directiv per l'economia dal Grischun. Silsuenter han differentas firmas ed organisaziuns surpiglià l'idea e dapi il matg 2000 s'occupa er il departament da l'intern e da l'economia publica en collavuraziun cun Grischun vacanzas dal project "marca Grischun". En quel vegnan integrads currentamain ils uschenumnads "keypartners" (ils represchentants dals lieus da turissem ils pli impurtants, la VR, l'industria e.u.v.). Suenter avair fatg ina analisa e planisaziun generala (fasa 1) sa tracti uss da crear e d'introducir ina nova marca Grischun (fasa 2). Quai duai succeder fin l'avrigl 2001. Per la fasa 2 vegn fixada ina limita da custs da 330'000 francs. En questa fasa vegn consultada ina firma externa. Pli tard vegnan ins a stuair stabilir e rinforzar la nova marca en il martgà.

Proxima scola da polizia l'onn 2002

Il cussegl grond n'ha betg permess d'organisar ina scola da polizia l'onn 2002. Sch'igl existia ina planisaziun actualisada da l'effectiv e sche l'effectiv dal corp da polizia sco er las incumbensas da la polizia chantunala vegnian survegliadas a moda pli approfundada, alura saja la cumissiun da gestiun dentant pronta d'examinar l'organisaziun d'ina scolaziun da polizia l'onn 2002. Cun in rapport correspundent vegni uss explitgà che la proxima scola da polizia per maximalmain 30 candidats/tas stoppia vegnir organisada l'onn 2002, per che l'effectiv actual possia vegnir mantegnì. La planisaziun a lunga vista mussa ultra da quai che l'onn 2004 fissi d'organisar in'ulteriura scola da polizia. La regenza concluda d'organisar ina scola da polizia l'onn 2002. Ina gruppa da lavur ch'il departament da giustia, polizia e sanitad sto numnar vegn a s'occupar da la dumonda per in'ulteriura scola da polizia l'onn 2004 e vegn a far scleriments davart l'effectiv futur da la polizia chantunala. In eventual augment dal corp da polizia stess per finir en connex cun las controllas pli intensivas dal traffic pesant.

Da las regiuns e vischnancas

La segunda etappa da realisaziun dal project rempars da lavinas Alpetta (Val Bever) da la VR vegn approvada. Igl è previs da sanar ils indrizs existents e da cumplettar quels cun ulteriurs. Vi dals custs totals da var 2.5 milliuns francs vegn empermessa ina contribuziun chantunala da 25 pertschient.

Per differents projects da construcziun da vias en il chantun vegnan empermess credits d'in import total da var 1.3 milliuns francs (plantaziun substitutiva al sviament da Claustra, lavurs da construcziun en il sectur Scuol vest e fermada d'auto da posta "Gassa Sut/Bottaholds" entaifer il vitg da Domat).

Gremi: regenza

Funtauna: rg chanzlia chantunala dal Grischun

Data: 23.11.2000